Regsfonds om munisipaliteite, Nersa te laat pa staan vir Eskom-skuldArgieffoto (Foto: baptisteh, Pixabay) Die burgerregte-organisasie, AfriForum, het ŉ uitgebreide strategie bekend gemaak oor die meer as R10,2 miljard se Eskom-skuld “wat onskuldige Suid-Afrikaanse burgers benadeel”. Marcus Pawson, AfriForum se hoof van plaaslikeregeringsake, het gesê AfriForum volg ŉ tweeledige strategie, waarvan die eerste gemeenskapsmobilisering insluit, deur landswye protes aan te moedig, asook petisies gerig aan elke munisipale raad se speaker. Die tweede is ŉ regstrategie, waarby die burgerregtewaghond meer druk op Nersa plaas om sy verpligtinge kragtens wetgewing uit te voer, wat insluit dat munisipale lisensies teruggetrek word. AfriForum sal ook die howe nader om die publiek se grondwetlike regte te beskerm. Hiervoor skep AfriForum ŉ regsfonds waartoe gewone landsburgers kan bydra om ŉ verskil te maak en munisipale amptenare tot verantwoordbaarheid roep. AfriForum het reeds byna R1 miljoen bestee aan die regstryd en gaan afhanklik wees van elke Suid-Afrikaner se hulp om hierdie stryd verder te voer. Volgens Pawson het Lynne Brown, minister van openbare ondernemings, Eskom oorreed om die afsny van elektrisiteitstoevoer tot en met 31 Januarie 2017 te staak omdat dit ŉ ekonomiese ramp vir kleiner dorpies sou inhou. Pravin Gordhan, minister van finansies, het verder ook ŉ sterk boodskap aan munisipaliteite gestuur om hulle diensterekeninge te betaal en simpatiseer met landsburgers wat sonder elektrisiteitstoevoer gelaat word. Lede van die publiek kan AfriForum help om die regering tot verantwoording te roep. Klik hier om skenkings tot die veldtog te maak.